കെ.എം റോയ്: ജനാധിപത്യമൂല്യങ്ങളുടെ കാവലാള് എന്.പി ചെക്കുട്ടി നമ്മുടെ ദേശീയ വിമോചനസമരത്തിന്റെ മഹത്തായ പാരമ്ബര്യങ്ങളെ പൂര്ണമായും സ്വാംശീകരിച്ച ഒരു പത്രപ്രവര്ത്തകന് എന്ന നിലയിലാണ് കെ.എം റോയ് അനുസ്മരിക്കപ്പെടുക എന്നെനിക്കു തോന്നുന്നു. അദ്ദേഹം അറുപതുകളിലാണ് പത്രപ്രവര്ത്തനം ആരംഭിച്ചത്. അപ്പോഴേക്കും പഴയ കാലത്തെ ദേശീയ സാതന്ത്ര്യസമരത്തിന്റെ ഭാഗമായിരുന്ന പത്രപ്രവര്ത്തനം ഏതാണ്ട് അവസാനിക്കുകയും നമുക്കു കൂടുതല് പരിചയമുള്ള പ്രൊഫഷണല് പത്രപ്രവര്ത്തനം അതായതു പത്രപ്രവര്ത്തനം എന്ന തൊഴില് നടപ്പിലായിക്കഴിയുകയും ചെയ്തിരുന്നു. അങ്ങനെയുള്ള കാലത്താണ് എറണാകുളത്തു ഉന്നതവിദ്യാഭ്യാസം കഴിഞ്ഞയുടനെ റോയ് പത്രപ്രവര്ത്തനത്തിനു ഇറങ്ങിയത്. എന്നാല് അക്കാലം ഒരു അന്തരാളഘട്ടം കൂടിയായിരുന്നു. പഴയതിന്റെ മൂല്യങ്ങളും പാരമ്ബര്യങ്ങളും ഓര്മകളും മാഞ്ഞുപോയിരുന്നില്ല എന്നാല് പുതിയ വ്യവസായവത്കൃത മാധ്യമപ്രവര്ത്തനത്തിന്റെ വെല്ലുവിളികള് ഉയര്ന്നുവരികയും ചെയ്തിരുന്നു. റോയ് 1961ല് കേരള പ്രകാശം എന്ന കൊച്ചിയില് നിന്നുള്ള ചെറുപത്രത്തിലാണ് ആദ്യം ജോലിയില് ചേര്ന്നത്. അന്നു അവിടെ മത്തായി മാഞ്ഞൂരാനും അദ്ദേഹത്തിന്റെ സഹപ്രവര്ത്തകനായിരുന്നു എന്നു കേട്ടിട്ടുണ്ട്. മത്തായി മാഞ്ഞൂരാന് നമ്മുടെ നാട്ടില് ഒരുകാലത്തു ഏറ്റവും സജീവമായി നിലനിന്ന സോഷ്യലിസ്റ്റ് പ്രസ്ഥാനത്തിന്റെ സമുന്നത നേതാക്കളില് ഒരാളായിരുന്നു. അദ്ദേഹം കര്ശനമായ നിലയില് വാക്കുകള് ഉപയോഗിക്കാന് കഴിവുള്ള ഒരു രാഷ്ട്രീയപ്രവര്ത്തകനും മാധ്യമപ്രവര്ത്തകനുമായിരുന്നു. സ്വതന്ത്രമായ നിലപാടുകള്ക്ക് എന്നും പ്രാധാന്യം നല്കിയ വ്യക്തിത്വം. അന്നത്തെ അടുത്ത സമ്ബര്ക്കങ്ങള് റോയ് സാറിനെ എന്നും സ്വാധീനിച്ചിരുന്നു അതുകൊണ്ടാവാം പിന്നീട് അദ്ദേഹം മത്തായി മാഞ്ഞൂരാന്റെ ഒരു ജീവചരിത്രം എഴുതിയതും. പിന്നീട് ദേശബന്ധുവിലും കേരളഭൂഷണത്തിലും അദ്ദേഹം പ്രവര്ത്തിച്ചിരുന്നു. അക്കാലത്തെ അദ്ദേഹത്തിന്റെ സഹപ്രവര്ത്തകരില് തിരുവിതാംകൂറില് ദിവാന് സര് സി.പി രാമസ്വാമി അയ്യരെ വെട്ടി നാട്ടില് നിന്നോടിച്ച കെ.സി.എസ് മണിയും ഇന്ത്യന് പാര്ലമെന്റിലെ തീപ്പൊരി സി.എന് ശ്രീകണ്ഠന് നായരും ഒക്കെ ഉണ്ടായിരുന്നു എന്നാണ് കേട്ടിട്ടുള്ളത്. അതൊരു അസാധാരണമായ ലോകം യുവപത്രപ്രവര്ത്തകനായ റോയിയുടെ മുന്നില് തുറന്നിട്ടിരിക്കണം. കാരണം അദ്ദേഹത്തിന്റെ പിന്നീടുള്ള ജീവിതത്തില് അതിന്റെ സ്വാധീനങ്ങള് കൃത്യമായി വായിച്ചറിയാന് കഴിയും. മാധ്യമപ്രവര്ത്തനത്തില് സ്വാതന്ത്ര്യം, ശക്തമായ നിലപാടുകള്, സ്വാധീനങ്ങള്ക്കപ്പുറം പൊതുതാല്പ്പര്യങ്ങള് മുന്നില്വച്ചു നിലപാടുകള് സ്വീകരിക്കാനുള്ള സന്നദ്ധത, അതിന്റെ പേരില് ത്യാഗങ്ങള് സഹിക്കാനുള്ള മനക്കരുത്ത് ഇതൊക്കെ അദ്ദേഹത്തില് എന്നും കാണപ്പെട്ട ഗുണവിശേഷങ്ങളാണ്. റോയ് പിന്നീട് ഇംഗ്ലീഷ് പത്രങ്ങളിലും യു.എന്.ഐ പോലെയുള്ള ദേശീയ വാര്ത്താ ഏജന്സികളിലും പ്രവര്ത്തിച്ചു. മലയാളത്തിലും ഇംഗ്ലീഷിലും മനോഹരമായി അദ്ദേഹം എഴുതി. മറ്റുള്ളവര് പറയുന്നതു തനിക്കു ബോധ്യപ്പെട്ടില്ലെങ്കില് ഒറ്റയ്ക്ക് നീന്താന് ഒട്ടും മടിച്ചില്ല. ഐ.എസ്.ആര്.ഒ ചാരക്കേസ് കേരളത്തിലെ പല പത്രങ്ങളും വലിയ ആഘോഷമാക്കി തുമ്ബയിലെ ഒരുപറ്റം ശാസ്ത്രജ്ഞരെയും കെ. കരുണാകരന് അടക്കമുള്ള ചില രാഷ്ട്രീയനേതാക്കളെയും തകര്ക്കാനുള്ള ചിലരുടെ ഗൂഢനീക്കങ്ങള്ക്കു കൂട്ടായി നിന്നപ്പോള് റോയ് അതിനോടു യോജിച്ചില്ല. സംഭ്രമജനകമായ ചാരക്കേസ് വാര്ത്തകളില് ഗൗരവമായ എന്തെങ്കിലും ഉള്ളതായി കാണാനില്ലെന്നു തുറന്നു പറഞ്ഞു. ആരുടെയും മെഗാഫോണായി പ്രവര്ത്തിക്കാന് അദ്ദേഹം തയാറായില്ല എന്ന് അന്നത്തെ അനുഭവങ്ങള് സൂചിപ്പിക്കുന്നു. കെ.എം റോയ് പക്ഷേ മാധ്യമപ്രവര്ത്തകന് മാത്രമായിരുന്നില്ല. ശക്തനായ പൊതുപ്രവര്ത്തകനും പ്രഭാഷകനും അധ്യാപകനുമായി അദ്ദേഹം തിളങ്ങി. കൊച്ചിയില് കോര്പറേഷന് കൗണ്സിലിലേക്കു അദ്ദേഹം മത്സരിച്ച കാലത്തെ ഒരു സംഭവം അന്നു യു.എന്.ഐയുടെ ഡല്ഹിയിലെ പ്രധാന പ്രവര്ത്തകനായിരുന്ന ബി.ആര്.പി ഭാസ്കര് ഈയിടെ പുറത്തിറക്കിയ ന്യൂസ്റൂം എന്ന പുസ്തകത്തില് പറയുന്നുണ്ട്. റോയ് കൊച്ചിയില് യു.എന്.ഐ ലേഖകനായി പ്രവര്ത്തിക്കുന്ന കാലത്താണ് തെരഞ്ഞെടുപ്പ് വന്നത്. പ്രാദേശിക തെരഞ്ഞെടുപ്പില് മത്സരിച്ചാല് ദേശീയ ഏജന്സിയുടെ കേന്ദ്ര ഓഫിസില് ആരു ശ്രദ്ധിക്കാന്. പക്ഷേ റോയ് തന്റെ രാജിക്കത്തയച്ചു. പക്ഷേ ഏജന്സി അതു അവഗണിച്ചു. പ്രാദേശിക തെരഞ്ഞെടുപ്പില് മത്സരിക്കാന് രാജിയാവശ്യമില്ല എന്ന നിലപാടാണ് അവര് അന്നെടുത്തത്. ഇംഗ്ലീഷില് ഇക്കണോമിക് ടൈംസ്, ദി ഹിന്ദു തുടങ്ങിയ പത്രങ്ങളിലും അദ്ദേഹം പ്രവര്ത്തിച്ചിരുന്നു. പക്ഷേ പിന്നീട് പത്രപ്രവര്ത്തക യൂണിയന് നേതാവെന്ന നിലയില് അദ്ദേഹം മാധ്യമ മാനേജ്മെന്റുകളുമായി പലതവണ ഏറ്റുമുട്ടുകയുണ്ടായി. കേരള പത്രപ്രവര്ത്തക യൂണിയന്റെ പ്രസിഡന്റായി രണ്ടു തവണ പ്രവര്ത്തിച്ചു. ദേശീയസംഘടന ഐ.എഫ്.ഡബ്ല്യു.ജെ സെക്രട്ടറി ജനറലായും പ്രവര്ത്തിച്ചിരുന്നു. അന്നു അദ്ദേഹവും സഹപ്രവര്ത്തകരും നടത്തിയ കഠിനശ്രമങ്ങളാണ് ഇന്ത്യയില് പത്രപ്രവര്ത്തകരുടെ വേജ് ബോര്ഡും സേവന, വേതന വ്യവസ്ഥകളും കൊണ്ടുവരുന്നതിനു ഇടയാക്കിയത്. നേരത്തെ പ്രവര്ത്തിച്ച പല ഇംഗ്ലീഷ് പത്രമാനേജ്മെന്റുകളുമായും ഇടയാനും അതിടയാക്കി. അദ്ദേഹം അവിടെ നിന്നും ഇറങ്ങിപ്പോരുകയും ചെയ്തു. കേരളത്തിലെ പത്രപ്രവര്ത്തകരുടെ യൂണിയന് പ്രവര്ത്തനത്തിന്റെ ഭാഗമായി അവരുടെ തൊഴില്പരമായ കഴിവുകള് വികസിപ്പിക്കാന് അദ്ദേഹം എന്നും മുന്നില്നിന്നു പ്രവര്ത്തിച്ചിരുന്നു. മാതൃഭൂമിയിലെ ടി. വേണുക്കുറുപ്പും മനോരമയിലെ തോമസ് ജേക്കബും എക്സ്പ്രസ്സിലെതൃശൂര് എം.വി പൈലിയും ദേശാഭിമാനിയിലെ സി.വി പാപ്പച്ചനും ഒക്കെയായിരുന്നു മലയാളത്തില് പുതിയൊരു പത്രഭാഷയും മാധ്യമപ്രവര്ത്തശൈലിയും രൂപപ്പെടുത്തി എടുത്തത്. അതിനായി യൂണിയന് പലേടത്തും ശില്പശാലകള് നടത്തി. അതിലൊക്കെയും അദ്ദേഹം ക്ലാസുകള് എടുത്തിരുന്നു. അക്കാലത്തു യൂണിയന് മുഖപത്രം പത്രപ്രവര്ത്തകന് ഒരു മാസികയായി ഈടുറ്റ ലേഖനങ്ങളും മറ്റുമായി ഇറങ്ങിയതിലും റോയ് നല്ല പങ്കുവഹിച്ചിരുന്നു. 1980കളുടെ അവസാനത്തില് ഇന്ത്യന് എക്സ്പ്രസ്സ് ലേഖകനായും പിന്നീട് 20002003 കാലത്തു കൈരളി ടിവിയുടെ ചുമതലക്കാരനായും കൊച്ചിയില് പ്രവര്ത്തിക്കുന്ന കാലത്തു എനിക്ക് അദ്ദേഹവുമായി പല തവണ ഇടപെടേണ്ട അവസരമുണ്ടായി. അന്നദ്ദേഹം മംഗളം ജനറല് എഡിറ്ററാണ്. ഇരുളും വെളിച്ചവും എന്ന അദ്ദേഹത്തിന്റെ പംക്തി അന്നു വളരെയേറെ ശ്രദ്ധിക്കപ്പെട്ടിരുന്നു. അക്കാലത്തു നാലു പ്രസിദ്ധീകരണങ്ങളില് പംക്തി എഴുതിയിരുന്നു എന്നാണ് കേട്ടിട്ടുള്ളത്. എന്നാല് ഒരിക്കല്പോലും പറഞ്ഞതുതന്നെ റോയ് വീണ്ടും പറഞ്ഞതായി ആരും പറഞ്ഞുകേട്ടിട്ടുമില്ല. മാധ്യമപ്രവര്ത്തനത്തെ ജനാധിപത്യസമൂഹത്തിന്റെ അവിഭാജ്യ ഭാഗമായാണ് അദ്ദേഹം കണ്ടത്. അതില് എല്ലാവര്ക്കും ഇടം വേണം ഇഷ്ടമില്ലാത്ത അഭിപ്രായങ്ങളും പ്രകടിപ്പിക്കപ്പെടണം. ഇതായിരുന്നു അദ്ദേഹത്തിന്റെ സമീപനം. പിന്നീട് ഞാന് തേജസ് പത്രത്തില് പ്രവര്ത്തിക്കുന്ന കാലത്തു ഈ വിഷയത്തിലുള്ള പ്രതിബദ്ധത നേരിട്ടു അനുഭവിക്കാനിടയായി. പത്രത്തിന്റെ രജിസ്ട്രേഷന് തടയുമെന്ന ഭീഷണി വന്നു. കൊച്ചിയില് തേജസുമായി ബന്ധപ്പെട്ടുള്ള ജനകീയ പ്രതിരോധം സംഘടിപ്പിക്കാനുള്ള ശ്രമത്തിനിടയില് എന്റെ പഴയ സഹപ്രവര്ത്തകന് അപ്പുക്കുട്ടന് വള്ളിക്കുന്നാണ് നിര്ദേശിച്ചത് മാധ്യമ സംരക്ഷണ സമിതിയുടെ അധ്യക്ഷനാവാന് സര്വഥാ യോഗ്യന് കെ.എം റോയ് തന്നെയാണ്. നേരെ അങ്ങോട്ടുചെന്നു. അദ്ദേഹം ഒരു മടിയും പ്രകടിപ്പിച്ചില്ല. അന്നു അദ്ദേഹത്തിന്റെ ആരോഗ്യം മോശമായി നില്ക്കുന്ന കാലമാണ്. എന്നിട്ടും എറണാകുളം ടൗണ്ഹാളിലെത്തി നടത്തിയ ഉജ്വല പ്രഭാഷണം ഇന്നും ചെവിയില് മുഴങ്ങുന്നു. അഭിപ്രായ സ്വാതന്ത്ര്യം ജീവവായു പോലെ കരുതുന്ന ഒരു പോരാളിയുടെ ശബ്ദമാണു അന്ന് ഞാന് കേട്ടത്. ഒരുപക്ഷേ നമ്മുടെ സമൂഹത്തില് റോയിക്കു പകരം നില്ക്കാന് ഇന്ന് അധികം പേര് അവശേഷിക്കുന്നില്ല എന്നതും ഒരു ദുഃഖസത്യമായി നിലനില്ക്കുന്നു.